## Zakon o izmjenama i dopunama Zakona o komunalnom gospodarstvu

### NN 128/1999 (30.11.1999.), Zakon o izmjenama i dopunama Zakona o komunalnom gospodarstvu

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O KOMUNALNOM GOSPODARSTVU

Proglašavam Zakon o izmjenama i dopunama Zakona o komunalnom
gospodarstvu, koji je donio Zastupnički dom Hrvatskoga
državnog sabora na sjednici 5. studenoga 1999.

Broj: 01/1-081-99-7/2
Zagreb, 26. studenoga 1999.

Na temelju odredbe članka 1. Ustavnog zakona o
privremenoj spriječenosti Predsjednika Republike Hrvatske
za obavljanje svojih dužnosti
PRIVREMENO ZAMJENJUJE
PREDSJEDNIKA REPUBLIKE HRVATSKE
PREDSJEDNIK HRVATSKOGA DRŽAVNOG SABORA
**akademik Vlatko Pavletić**, v. r.

## ZAKON

### O IZMJENAMA I DOPUNAMA ZAKONA O KOMUNALNOM GOSPODARSTVU

Članak 1.

U Zakonu o komunalnom gospodarstvu (»Narodne novine«,
br. 36/95. i 70/97.) u članku 3. stavku 9. riječi:
»osim javnih cesta.« brišu se, stavlja se zarez
i dodaju riječi: »te dijelovi javnih cesta koje prolaze
kroz naselje, kad se ti dijelovi ne održavaju kao javne ceste
prema posebnomu zakonu.«

Stavak 15. briše se.

Članak 2.

U članku 4. stavku 1. u uvodnoj rečenici briše
se dvotočka i dodaju riječi: »u skladu s odredbama
ovoga Zakona:«.

U stavku 1. točki 4. na kraju teksta briše se točka,
i dodaje točka 5. koja glasi:

5. »pravna i fizička osoba na temelju ugovora o povjeravanju
komunalnih poslova.«

U stavku 2. riječi: »točke 1. i 3.« brišu
se.

U stavku 9. riječ: »izvršene« zamjenjuju
se riječju: »izvršne«.

Članak 3.

Iza članka 4. dodaje se članak 4a. koji glasi:

»Članak 4a.

Komunalnu djelatnost opskrbe pitkom vodom, odvodnje i pročišćavanja
otpadnih voda i opskrbe plinom može obavljati i trgovačko
društvo u pretežitom vlasništvu države odnosno
županije, kada se ta djelatnost obavlja za područje
ili dijelove područja više jedinica lokalne samouprave
putem magistralnih sustava u vlasništvu toga društva,
a uvjeti i način obavljanja tih poslova utvrđuju se
ugovorom s jedinicom lokalne samouprave.«

Članak 4.

U članku 5. stavku 1. iza broja: »4.« umjesto
veznika: »i« stavlja se zarez, a iza broja: »7.«
stavlja se zarez i dodaju brojevi: »8. i 9.«.

Članak 5.

U članku 7. stavku 2. iza riječi: »svojstvo«
dodaje se riječ: »pravne«.

U stavku 5. riječ: »oblici« zamjenjuje se riječju:
»odluci«.

Članak 6.

U članku 10. stavak 1. mijenja se i glasi:

»(1) Koncesijom se stječe pravo obavljanja ovih komunalnih
djelatnosti:

- opskrba pitkom vodom,

- odvodnja i pročišćavanje otpadnih voda,

- crpljenje, odvoz i zbrinjavanje fekalija iz septičkih,
sabirnih i crnih jama,

- opskrba plinom,

- opskrba toplinskom energijom,

- prijevoz putnika u javnom prometu,

- skupljanje i odvoz komunalnog otpada,

- odlaganje komunalnog otpada,

- tržnice na malo,

- obavljanje pogrebnih poslova,

- obavljanje dimnjačarskih poslova.«

Članak 7.

U članku 11. dodaje se stavak 3. koji glasi:

»(3) Protiv odluke o davanju koncesije žalba nije dopuštena,
već se može pokrenuti upravni spor.«

Članak 8.

Iza članka 13. dodaje se novi podnaslov »V. UGOVOR
O POVJERAVANJU KOMUNALNIH POSLOVA« i članak 13a. koji
glasi:

»Članak 13a.

(1) Jedinica lokalne samouprave može obavljanje komunalnih
djelatnosti koje se financiraju isključivo iz njezina proračuna
povjeriti fizičkoj ili pravnoj osobi na temelju pisanog
ugovora.

(2) Predstavničko tijelo jedinice lokalne samouprave određuje
komunalne djelatnosti iz stavka 1. ovoga članka te utvrđuje
uvjete i mjerila za provedbu javnoga prikupljanja ponuda ili javnog
natječaja za povjeravanje određenih komunalnih poslova
na temelju ugovora.

(3) Nakon provedenoga javnog prikupljanja ponuda ili javnog natječaja,
predstavničko tijelo jedinice lokalne samouprave donosi
odluku o izboru osobe kojoj će se povjeriti obavljanje komunalnih
poslova na temelju ugovora.

(4) Na temelju odluke iz stavka 3. ovoga članka poglavarstvo
sklapa ugovor o povjeravanju određenih komunalnih poslova
koji obvezatno sadrži:

- djelatnost za koju se sklapa ugovor,

- vrijeme na koje se sklapa ugovor,

- vrstu i opseg poslova,

- način određivanja cijene za obavljanje poslova, te
način i rok plaćanja,

- jamstvo izvršitelja o ispunjenju ugovora.

(5) Ugovor iz stavka 4. ovoga članka može se sklopiti
najdulje na vrijeme od četiri godine.

(6) Protiv odluke iz stavka 3. ovoga članka žalba
nije dopuštena, već se može pokrenuti upravni
spor.«

Članak 9.

U članku 18. stavci 2., 3., 4. i 5. mijenjaju se i glase:

»(2) Visinu cijene, način obračuna i način
plaćanja komunalnih usluga iz stavka 1. ovoga članka
određuje isporučitelj usluge.

(3) Cijena komunalne usluge može sadržavati i iznos
za financiranje gradnje objekata i uređaja komunalne infrastrukture
na području jedinice lokalne samouprave na kojemu se isporučuje
komunalna usluga, u skladu s Programom gradnje objekata i uređaja
komunalne infrastrukture iz članka 22. stavka 4. ovoga
Zakona.

(4) Iznos za financiranje gradnje objekata i uređaja komunalne
infrastrukture iz stavka 3. ovoga članka u računu
za isporučenu komunalnu uslugu iskazuje se posebno i ta
se sredstva doznačuju u proračun jedinice lokalne
samouprave prema postupku koji će propisati ministar financija,
a mogu se upotrebljavati isključivo za te namjene.

(5) Cijena komunalne usluge plaća se isporučitelju
usluge, a obveznik plaćanja je vlasnik nekretnine ili korisnik
kad je vlasnik obvezu plaćanja ugovorom prenio na korisnika.«

Članak 10.

Iza članka 18. dodaje se članak 18a. koji glasi:

»Članak 18a.

(1) Isporučitelj komunalnih usluga dužan je pri svakoj
promjeni cijene, odnosno tarife svojih usluga prijaviti cjenik
svim jedinicama lokalne samouprave na području kojih se
isporučuje usluga, najkasnije 30 dana prije njegove primjene.

(2) Prijava cjenika obvezatno sadrži:

- vrstu komunalne usluge te način obračuna i plaćanja
usluge,

- strukturu postojeće cijene komunalne usluge,

- predloženu novu cijenu usluge i njezinu strukturu,

- postotak promjene cijene u odnosu na postojeću cijenu,

- razloge za promjenu cijene s detaljnim obrazloženjem i
kalkulacijom,

- dan primjene nove cijene.

(3) Predstavnička tijela jedinica lokalne samouprave na
području kojih se isporučuje komunalna usluga mogu
staviti prigovore i zatražiti od isporučitelja komunalne
usluge usklađivanje prijavljenog cjenika, te ukoliko isporučitelj
ne uskladi cjenik sa prigovorima većine jedinica lokalne
samouprave na čijem području se isporučuje
komunalna usluga, cijene iz prijavljenog cjenika ne mogu se primijeniti.

(4) Jedinica lokalne samouprave na čijem se području
isporučuje komunalna usluga dužna je u roku od 15
dana od dana primjene nove cijene komunalne usluge o tome izvijestiti
ministarstvo u čijemu su djelokrugu cijene i županijski
ured u čijemu su djelokrugu poslovi gospodarstva.

(5) Inspekcijski nadzor nad cijenama te isporukom komunalnih usluga
provodi Državni inspektorat.«

Članak 11.

Članak 19. mijenja se i glasi:

»(1) Komunalna je naknada prihod proračuna jedinice
lokalne samouprave. Sredstva komunalne naknade namijenjena su
financiranju obavljanja ovih komunalnih djelatnosti:

1. odvodnja atmosferskih voda,

2. održavanje čistoće u dijelu koji se odnosi
na čišćenje javnih površina,

3. održavanje javnih površina,

4. održavanje nerazvrstanih cesta,

5. javna rasvjeta.

(2) Komunalnu naknadu plaćaju vlasnici, odnosno korisnici:

1. stambenoga prostora,

2. poslovnoga prostora,

3. garažnoga prostora,

4. građevnog zemljišta koje služi u svrhu obavljanja
poslovne djelatnosti,

5. neizgrađenoga građevnog zemljišta.

(3) Komunalna naknada plaća se u naselju u kojemu se najmanje
obavljaju komunalne djelatnosti održavanja javnih površina,
održavanja nerazvrstanih cesta i javne rasvjete, pod uvjetom
da je do zemljišne čestice uređena javna pristupna
površina (asfaltirana, betonirana, popločana ili sl.),
odnosno osnovana služnost od uređene javne pristupne
površine do te čestice.

(4) Građevnim zemljištem u smislu ovoga Zakona smatra
se zemljište koje se nalazi unutar granica građevnoga
područja naselja, a na kojemu se, u skladu s prostornim
planom, mogu graditi građevine za stambene, poslovne, športske
ili druge namjene.

(5) Neizgrađenim građevnim zemljištem u smislu ovoga
Zakona smatra se zemljište iz stavka 4. ovoga članka
na kojemu nije izgrađena nikakva građevina ili na kojemu
postoji privremena građevina za čiju izgradnju nije
potrebno odobrenje za gradnju. Neizgrađenim građevnim
zemljištem smatra se i zemljište na kojemu se nalaze
ostaci nekadašnje građevine.

(6) Iznimno, komunalna naknada ne plaća se za nekretnine:

1. kojima se koristi Hrvatska vojska za djelatne potrebe obrane
(vojarne, vježbališta i sl.),

2. koje se upotrebljavaju za djelatnost javnoga predškolskoga,
osnovnoga, srednjega i visokog obrazovanja, muzeja kojih je osnivač
Republika Hrvatska i arhiva,

3. koje koriste ustanove zdravstvene zaštite i socijalne
skrbi u vlasništvu države i županije,

4. koje se upotrebljavaju za djelatnost vatrogasnih službi,

5. koje služe vjerskim zajednicama za obavljanje njihove
vjerske i obrazovne djelatnosti,

6. za građevna zemljišta na kojima su spomenobilježja,
spomenpodručja i masovne grobnice,

7. za koje se odlukom o komunalnoj naknadi utvrdi da su važne
za jedinicu lokalne samouprave, a njihovo se održavanje financira
iz proračuna, pod uvjetom da te nekretnine njihovi korisnici
ne daju u najam, podnajam, zakup, podzakup ili na privremeno korištenje.«

Članak 12.

Članak 20. mijenja se i glasi:

»(1) Predstavničko tijelo jedinice lokalne samouprave
donosi odluku o komunalnoj naknadi kojom se obvezatno utvrđuju:

- naselja u jedinicama lokalne samouprave u kojima se naplaćuje
komunalna naknada,

- područja zona u gradu, odnosno općini,

- koeficijenti zona (Kz) za pojedine zone,

- koeficijent namjene (Kn) za poslovni prostor i za građevno
zemljište koje služi u svrhu obavljanja poslovne djelatnosti,

- nekretnine važne za jedinicu lokalne samouprave koje se
u potpunosti ili djelomično, oslobađaju od plaćanja
komunalne naknade,

- uvjeti i razlozi zbog kojih se u pojedinačnim slučajevima
može odobriti privremeno oslobađanje od plaćanja
komunalne naknade.

(2) Rješenje o komunalnoj naknadi donosi upravni odjel jedinice
lokalne samouprave u čijemu su djelokrugu poslovi komunalnoga
gospodarstva za kalendarsku godinu do 31. siječnja tekuće
godine, ako se na osnovi odluke predstavničkoga tijela
mijenja njezina visina u odnosu na prethodnu godinu.

(3) Rješenjem o komunalnoj naknadi utvrđuje se visina
komunalne naknade po m2 obračunske površine, obračunska
površina i mjesečni iznos komunalne naknade.

(4) Komunalna naknada plaća se mjesečno, najkasnije
do 20-og u mjesecu za protekli mjesec.

(5) Upravno tijelo iz stavka 2. ovoga članka donosi rješenje
o privremenome, potpunom ili djelomičnom oslobađanju
od plaćanja komunalne naknade.

(6) Izvršno rješenje o komunalnoj naknadi izvršava
se u postupku i na način određen propisima o prisilnoj
naplati poreza na dohodak, odnosno dobit.

(7) Protiv rješenja jedinice lokalne samouprave iz stavka
2. i 5. ovoga članka može se izjaviti žalba upravnomu
tijelu županije u čijemu su djelokrugu poslovi komunalnoga
gospodarstva, a protiv rješenja koja donosi Grad Zagreb žalba
se izjavljuje ministarstvu u čijemu je djelokrugu komunalno
gospodarstvo.«

Članak 13.

Iza članka 20. dodaju se članci 20a., 20b., 20c.
i 20d. koji glase:

»Članak 20a.

(1) Visina komunalne naknade određuje se ovisno o:

- lokaciji nekretnine, odnosno zoni u kojoj se nalazi nekretnina,

- vrsti nekretnine iz članka 19. stavka 2. ovoga Zakona.

(2) Komunalna naknada obračunava se po m2 površine
i to za stambeni, poslovni i garažni prostor po jedinici
korisne površine koja se utvrđuje na način propisan
Uredbom o uvjetima i mjerilima za utvrđivanje zaštićene
najamnine (»Narodne novine«, br. 40/97.), a za građevno
zemljište po jedinici stvarne površine.

(3) Iznos komunalne naknade po m2 obračunske površine
nekretnine utvrđuje se množenjem:

1. vrijednosti obračunske jedinice - boda (B), određene
u kunama po m2 (u daljnjem tektu: vrijednost boda),

2. koeficijenta zone (Kz),

3. koeficijenta namjene (Kn).

Članak 20b.

(1) Vrijednost boda (B) određuje odlukom predstavničko
tijelo jedinice lokalne samouprave do kraja rujna tekuće
godine za sljedeću kalendarsku godinu, nakon donošenja
odluke o komunalnoj naknadi.

(2) Vrijednost boda iz stavka 1. ovoga članka jednaka je
mjesečnoj visini komunalne naknade po m2 korisne površine
stambenoga prostora u prvoj zoni općine, odnosno grada.

(3) Ako predstavničko tijelo ne odredi vrijednost boda
iz stavka 1. ovoga članka najkasnije do kraja rujna tekuće
godine, za obračun komunalne naknade u sljedećoj
kalendarskoj godini vrijednost boda se ne mijenja.

Članak 20c.

(1) Koeficijent zone (Kz) određuje predstavničko tijelo
jedinice lokalne samouprave za pojedine zone, a najviši koeficijent
u prvoj zoni općine, odnosno grada iznosi 1,00.

(2) Područja zona u gradu, odnosno općini utvrđuje
predstavničko tijelo jedinice lokalne samouprave ovisno
o pogodnosti položaja i komunalnoj opremljenosti određenoga
područja, prema vlastitim uvjetima i mjerilima.

Članak 20d.

(1) Koeficijent namjene (Kn) ovisi o vrsti nekretnine iz članka
19. stavka 2. ovoga Zakona i iznosi za:

- stambeni prostor i prostor koji koriste
  neprofitne organizacije - koeficijent 1,00

- garažni prostor - koeficijent 1,00

- neizgrađeno građevno zemljište - koeficijent 0,05

(2) Koeficijent namjene za poslovni prostor i za građevno
zemljište koje služi u svrhu obavljanja poslovne djelatnosti
određuje predstavničko tijelo jedinice lokalne samouprave
pod uvjetom da:

- za poslovni prostor koji služi za proizvodne djelatnosti
koeficijent ne može biti manji od 1,00 niti veći od
5,00,

- za poslovni prostor koji služi za ostale djelatnosti koeficijent
ne može biti manji od 1,00 niti veći od 10,00,

- za građevno zemljište koje služi u svrhu obavljanja
poslovne djelatnosti koeficijent može biti najviše do
10% koeficijenta namjene koji je određen za poslovni prostor.

(3) Za poslovni se prostor i građevno zemljište koje
služi u svrhu obavljanja poslovne djelatnosti, u slučaju
kad se poslovna djelatnost ne obavlja više od 6 mjeseci u
kalendarskoj godini, koeficijent namjene umanjuje za 50%, ali
ne može biti manji od koeficijenta namjene za stambeni prostor,
odnosno neizgrađeno građevinsko zemljište.«

Članak 14.

Ispred članka 21. briše se podnaslov, a članak
21. mijenja se i glasi:

»(1) Predstavničko tijelo jedinice lokalne samouprave,
nakon donošenja odluke o komunalnoj naknadi, za svaku kalendarsku
godinu u skladu s predvidivim sredstvima i izvorima financiranja
donosi Program održavanja komunalne infrastrukture za djelatnost
iz članka 19. stavka 1. ovoga Zakona.

(2) Programom iz stavka 1. ovoga članka obvezatno se utvrđuje:

- opis i opseg poslova održavanja s procjenom pojedinih troškova,
po djelatnostima,

- iskaz financijskih sredstava potrebnih za ostvarivanje programa,
s naznakom izvora financiranja.

(3) Poglavarstvo jedinice lokalne samouprave dužno je do
kraja ožujka svake godine predstavničkomu tijelu jedinice
lokalne samouprave podnijeti izvješće o izvršenju
Programa iz stavka 1. ovoga članka, za prethodnu kalendarsku
godinu.«

Članak 15.

U članku 22. stavku 1. točka 3. riječi: »groblja
i krematorije«, briše se.

Dosadašnja točka 4. postaje točka 3.

U stavku 2. na kraju stavka briše se točka, i dodaje
točka 4. koja glasi:

»4. naknade za koncesije, osim naknade za koncesije za obavljanje
pogrebnih poslova.«

Iza stavka 2. dodaju se stavci 3., 4. i 5. koji glase:

»(3) Građenje groblja i krematorija financira se iz:

1. proračuna jedinice lokalne samuprave,

2. naknade za koncesiju za obavljanje pogrebnih poslova,

3. drugih izvora utvrđenih posebnim propisima.

(4) Predstavničko tijelo jedinice lokalne samouprave, u
skladu s predvidivim sredstvima i izvorima financiranja donosi
Program gradnje objekata i uređaja komunalne infrastrukture
iz stavka 1., 2. i 3. ovoga članka, za dvogodišnje
kalendarsko razdoblje, koji obvezatno sadrži:

- opis poslova s procjenom troškova za gradnju pojedinih
objekata i uređaja te za nabavku opreme,

- iskaz financijskih sredstava potrebnih za ostvarivanje programa
s naznakom izvora financiranja po djelatnostima u kojemu se posebno
iskazuje iznos koji je sadržan u cijeni komunalne usluge
(članak 18. stavak 3.).

(5) Poglavarstvo jedinice lokalne samouprave dužno je do
kraja ožujka svake godine podnijeti predstavničkomu
tijelu jedinice lokalne samouprave izvješće o izvršenju
Programa iz stavka 4. ovoga članka, za prethodnu kalendarsku
godinu.«

Članak 16.

Članak 23. mijenja se i glasi:

»(1) Komunalni je doprinos prihod proračuna jedinice
lokalne samouprave. Sredstva komunalnoga doprinosa namijenjena
su financiranju gradnje objekata i uređaja komunalne infrastrukture
iz članka 22. stavka 1. ovoga Zakona.

(2) Komunalni doprinos plaća vlasnik građevne čestice
na kojoj se gradi građevina, odnosno investitor.

(3) Predstavničko tijelo jedinice lokalne samouprave donosi
odluku o komunalnom doprinosu kojom se obvezatno utvrđuju:

- područja zona u gradu, odnosno općini, ovisno o
pogodnosti položaja određenog područja,

- jedinična vrijednost komunalnoga doprinosa određena
u kunama po m3 građevine, za pojedine zone,

- način i rokovi plaćanja komunalnoga doprinosa,

- uvjeti i razlozi zbog kojih se u pojedinačnim slučajevima
može odobriti djelomično ili potpuno oslobađanje
od plaćanja komunalnoga doprinosa.

(4) Komunalni doprinos obračunava se u skladu s obujmom,
odnosno po m3 (prostornom metru) građevine koja se gradi na
građevnoj čestici, a kod građevine koja se uklanja
zbog gradnje nove građevine ili kada se postojeća građevina
dograđuje ili nadograđuje, komunalni se doprinos obračunava
na razliku u obujmu u odnosu na prijašnju građevinu.

(5) Jedinična vrijednost komunalnoga doprinosa za obračun
po m3 građevine koja se gradi određuje se za pojedine
zone u gradu, odnosno općini. Ta je vrijednost najviša
za prvu zonu i ne može biti viša od 10% prosječnih
troškova gradnje m3 etalonske građevine u Republici Hrvatskoj,
a taj podatak objavljuje ministar u čijemu je djelokrugu
komunalno gospodarstvo.

(6) Iznimno od odredbe stavka 4. ovoga članka za otvorene
bazene, otvorena igrališta i druge otvorene građevine
komunalni se doprinos obračunava po m2 tlocrtne površine
te građevine, pri čemu je jedinična vrijednost
komunalnoga doprinosa za obračun njezine površine
po m2 izražena u kunama jednaka jediničnoj vrijednosti
komunalnoga doprinosa za obračun obujma po m3 građevina
u toj zoni.

(7) Način utvrđivanja obujma građevine za obračun
komunalnoga doprinosa propisat će ministar u čijem
je djelokrugu komunalno gospodarstvo.«

Članak 17.

Članak 24. mijenja se glasi:

»(1) Tijelo državne uprave koje donosi akt na temelju
kojeg se može graditi, dužno je u roku od 8 dana od
dana podnošenja zahtjeva za izdavanje tog akta jedan primjerak
projektne dokumentacije dostaviti upravnom odjelu jednice lokalne
samouprave nadležnom za poslove komunalnog gospodarstva,
radi donošenja rješenja o komunalnom doprinosu.

(2) Rješenje o komunalnom doprinosu donosi se na temelju
odluke o komunalnom doprinosu iz članka 23. stavka 3. ovoga
Zakona, pojedinačno za obveznika najkasnije do izdavanja
akta na temlju kojeg se može graditi.

(3) Rješenje iz stavka 2. ovoga članka obvezatno sadrži:

1. iznos sredstava komunalnog doprinosa koji je obveznik dužan
platiti,

2. način i rokove plaćanja komunalnog doprinosa,

3. prikaz načina obračuna komunalnog doprinosa za
građevinu koja se gradi,

4. obvezu jedinice lokalne samouprave glede uređenja pristupa
od javne površine do građevinske čestice na način
iz članka 19. stavka 3. ovoga Zakona,

5. obvezu povrata sredstava ako jedinica lokalne samouprave ne
izvrši svoju obvezu.

(4) Ništavo je rješenje koje ne sadrži obvezne
elemente propisane stavkom 3. ovoga članka.

(5) Protiv rješenja jedinice lokalne samouprave iz stavka
2. ovoga članka može se izjaviti žalba upravnom
tijelu županije nadležnom za poslove komunalnog gospodarstva,
a protiv rješenja koja donosi Grad Zagreb žalba se izjavljuje
ministarstvu nadležnom za komunalno gospodarstvo.

(6) Izvršno rješenje o komunalnom doprinosu izvršava
se u postupku i na način određen propisima o prisilnoj
naplati poreza na dohodak odnosno dobit.

Članak 18.

Ispred članka 25. briše se podnaslov, a članak
25. mijenja se i glasi:

»(1) Ako do građevne čestice na kojoj se gradi
građevina nije uređen pristup od javne površine na
način iz članka 19. stavka 3. ovoga Zakona, jedinica
lokalne samouprave dužna je osigurati taj pristup u roku
od 3 godine od uplaćenoga komunalnog doprinosa. U protivnome
osoba koja je uplatila doprinos, odnosno njezin pravni sljednik,
ima pravo na povrat tih sredstava.

(2) Obveznik komunalnoga doprinosa može uz suglasnost jedinice
lokalne samouprave i sam snositi troškove gradnje pristupne
površine iz stavka 1. ovoga članka te da mu se ti
troškovi priznaju u iznos komunalnoga doprinosa, pod uvjetima
utvrđenim pisanim ugovorom s jedinicom lokalne samouprave.«

Članak 19.

U članku 26. iza stavka 1. dodaju se novi stavci 2. i 3.
koji glase.

»(2) Odlukom o uvjetima priključivanja na komunalnu
infrastrukturu iz stavka 1. ovoga članka utvrđuje se
postupak, tehničko-tehnološki uvjeti i rokovi priključivanja
za pojedine priključke za:

1. opskrbu pitkom vodom,

2. odvodnju otpadnih i oborinskih voda,

3. opskrbu plinom,

4. opskrbu toplinskom energijom.

(3) Vlasnik građevne čestice, odnosno građevine
plaća cijenu stvarnih troškova rada i utrošenog
materijala na izvedbi komunalnoga priključka neposredno
nositelju izvedbe priključka, na temelju pisanog ugovora
i računa za izvršeni posao.«

Dosadašnji stavak 2. briše se, a stavci 3. i 4. postaju
stavci 4. i 5.

Članak 20.

Iza članka 26. dodaju se članci 26a. i 26b. koji
glase:

»Članak 26a.

(1) Priključenje na komunalnu infrastrukturu iz članka
26. stavka 2. točke 1., 3. i 4. ovoga Zakona treba se izvesti
na način da svaki posebni dio zgrade koji predstavlja samostalnu
uporabnu cjelinu (stan, poslovni prostor, garaža i sl.),
odnosno svaki pojedinačni potrošač ima ugrađen
poseban uređaj za mjerenje potrošnje, a kod opskrbe toplinskom
energijom obvezatna je i ugradnja uređaja za regulaciju potrošnje.

(2) Tehničko-tehnološke uvjete za ugradnju mjernog
i regulacijskog uređaja iz stavka 1. ovoga članka određuje
isporučitelj komunalne usluge, a stvarni trošak ugradnje
plaća vlasnik nekretnine u skladu s odredbom članka
26. stavka 3. ovoga Zakona.«

Članak 26b.

(1) U slučaju da gradnja određenog objekta, odnosno
uređaja komunalne infrastrukture za djelatnosti iz članka
26. stavka 2. ovoga Zakona nije predviđena Programom gradnje
objekata i uređaja komunalne infrastrukture, budući
korisnici komunalne usluge koji bi se priključili na tu
komunalnu infrastrukturu mogu sudjelovati u financiranju njezine
gradnje, uz povrat uloženih sredstava u određenom roku,
pod uvjetima utvrđenim pisanim ugorovom s jedinicom lokalne
samouprave.

(2) Sredstva iz stavka 1. ovoga članka za financiranje
gradnje uplaćuju se na račun jedinice lokalne samouprave,
a rok povrata sredstava ne može biti dulji od 5 godina od
dana sklapanja ugovora.«

Članak 21.

U članku 28. stavci 1. i 2. mijenjaju se i glase:

»(1) Novčanom kaznom u iznosu od 50.000,00 do 200.000,00
kuna kaznit će se za prekršaj isporučitelj komunalne
usluge, odnosno osoba koja obavlja komunalnu djelatnost ili druga
pravna i fizička osoba ako:

1. objekte i uređaje komunalne infrastrukture ne održava
u stanju funkcionalne sposobnosti, a zbog čega dolazi do
prekida u obavljanju komunalne djelatnosti, odnosno neredovite
isporuke komunalne usluge,

2. bez opravdanih razloga prestane isporučivati komunalnu
uslugu ili obustavi isporuku komunalne usluge korisniku koji je
plaća,

3. ne ispunjava uvjete za obavljanje komunalnih djelatnosti prema
odredbama ovoga Zakona (članak 4. i 4a) ili nije registirana
za obavljanje te djelatnosti,

4. korisniku komunalne usluge naplati cijenu komunalne usluge
višu od postojeće cijene,

5. ne prijavi cjenik jedinici lokalne samouprave (članak
18a. stavak 1),

6. obračuna troškove odnosno cijenu priključenja
na komunalnu infrastrukturu protivno odredbi članku 26.
stavka 3. ovoga Zakona,

7. priključi građevinu bez dozvole na komunalnu infrastrukturu
(članak 26. stavak 5.),

8. priključi građevinu na komunalnu infrastrukturu
protivno odredbi članka 26a. stavka 1. ovoga Zakona.

(2) Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom od
5.000,00 do 50.000,00 kuna.«

U stavku 3. iza broja: »4.« stavlja se zarez i dodaje
broj: »6.«.

Članak 22.

(1) Upravno tijelo županije, odnosno Grada Zagreba u čijemu
su djelokrugu poslovi komunalnoga gospodarstva dužno je voditi
evidencije o visini komunalne naknade (vrijednosti boda, koeficijenata
zone i koeficijenata namjene) i komunalnoga doprinosa (jediničnih
vrijednosti komunalnog doprinosa za pojedine zone) u jedinicama
lokalne samouprave na području županije.

(2) Upravno tijelo županije, odnosno Grada Zagreba u čijemu
je djelokrugu gospodarstvo dužno je voditi evidencije o visni
cijena komunalnih usluga iz članka 18. stavka 1. ovoga
Zakona u jedinicama lokalne samouprave na području županije,
te načinu njihova obračuna i plaćanja.

Članak 23.

(1) Postupak pokrenut prema odredbama članka 20. i članka
24. Zakona o komunalnome gospodarstvu (»Narodne novine«,
br. 36/95. i 70/97.) dovršit će se prema odredbama
toga zakona.

(2) Priključenje na komunalnu infrastrukturu na način
određen člankom 26a. stavkom 1. ovoga Zakona obvezatno
je za građevine za koje će se nakon stupanja na snagu
ovoga Zakona podnijeti zahtjev za izdavanje akta na temelju kojeg
se može pristupiti građenju.

(3) Vlasnik posebnoga dijela zgrade koja je na dan stupanja na
snagu ovoga Zakona priključena na komunalnu infrastrukturu
iz članka 26. stavak 2. točka 1., 3. i 4. ovoga
Zakona putem zajedničkog uređaja za mjerenje potrošnje
više pojedinačnih potrošača, može
zatražiti ugradnju zasebnog uređaja za mjerenje potrošnje,
a koji će se ugraditi na njegov trošak ako tehničko-tehnološki
uvjeti to omogućuju.

Članak 24.

(1) Propis iz članka 9. stavka 4. ovoga Zakona donijet
će ministar financija u roku od dva mjeseca od dana stupanja
na snagu ovoga Zakona.

(2) Propis iz članka 16. stavka 7. ovoga Zakona donijet
će ministar u čijem je djelokrugu komunalno gospodarstvo
u roku od dva mjeseca od dana stupanja na snagu ovoga Zakona.

(3) Podatak iz članka 16. stavka 5. ovoga Zakona objavit
će ministar u čijem je djelokrugu komunalno gospodarstvo
u roku od 15 dana od dana stupanja na snagu ovoga Zakona.

Članak 25.

(1) Jedinice lokalne samouprave dužne su u roku od šest
mjeseci od dana stupanja na snagu ovoga Zakona uskladiti opće
akte u skladu s odredbama ovoga Zakona.

(2) Propisi jedinice lokalne samouprave koji nisu usklađeni
s odredbama ovoga Zakona prestaju važiti nakon isteka roka
iz stavka 1. ovoga članka.

Članak 26.

Danom stupanja na snagu ovoga Zakona prestaju važiti:

- odredbe Glave V. Zakonom o iznimnim mjerama kontrole cijena
(»Narodne novine«, br. 73/97.),

- Uredba o izravnim mjerama kontrole cijena za određene komunalne
usluge (»Narodne novine«, br. 45/99.),

- odredbe članka 91. i 92. Zakona iz točke 1. članka
1. Zakona o preuzimanju saveznih zakona iz područja obrane
koji se u Republici Hrvatskoj primjenjuju kao republički
propisi (»Narodne novine«, br. 52/91.).

Članak 27.

Ovlašćuje se Odbor za zakonodavstvo Zastupničkog
doma Hrvatskoga državnog sabora da utvrdi i izda pročišćeni
tekst Zakona o komunalnom gospodarstvu.

Članak 28.

Ovaj Zakon stupa na snagu 1. siječnja 2000.

Klasa: 363-01/94-01/02
Zagreb, 5. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić**, v. r.

Zakon, NN 128/1999-2015